Title: Správa
Author: OI
Last saved by: sulik
Company: MDPT

Návrh na zaradenie majetkovej účasti štátu na podnikaní spoločnosti Slovenské aerolínie, akciová spoločnosť do zoznamu majetkových účastí štátu na podnikaní iných právnických osôb zahrnutých do privatizácie

	V súlade s § 41 ods. 1 zákona č. 92 /1991 Zb. o podmienkach prevodu majetku štátu na iné osoby v znení neskorších predpisov predkladá Ministerstvo dopravy, pôšt a telekomunikácií SR v spolupráci s Ministerstvom hospodárstva SR na rokovanie vlády SR návrh na zaradenie majetkovej účasti štátu na podnikaní spoločnosti Slovenské aerolínie, akciová spoločnosť so sídlom v Bratislave do zoznamu majetkových účastí štátu na podnikaní iných právnických osôb zahrnutých do privatizácie.  
Slovenské aerolínie, akciová spoločnosť pôsobia na trhu ako letecký dopravca podľa zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov. Poslaním spoločnosti je predovšetkým upevnenie stabilného miesta v oblasti leteckej dopravy na Slovensku. Zabezpečujú najmä pravidelnú a nepravidelnú leteckú prepravu osôb a nákladov, prepravu carga a pošty, údržbu opravy lietadiel a prevádzkujú cestovnú kanceláriu. Počas letnej dovolenkovej sezóny v spolupráci 
s cestovnými kanceláriami spoločnosť vykonáva charterovú dopravu. 
Základné imanie spoločnosti predstavuje 763 681 500 Sk a je rozdelené na 642 ks akcií v menovitej hodnote jednej akcie 1 000 000 Sk, 2 190 ks akcií v menovitej hodnote jednej akcie 55 000 Sk, 221 ks akcií v menovitej hodnote jednej akcie vo výške 5 500 Sk 
a 16 ks akcií v menovitej hodnote 1 000 Sk. Akcie nie sú verejne obchodovateľné a sú v listinnej podobe znejúce na meno. Koncom roka 2002 došlo k zvýšeniu základného imania z titulu vkladu troch lietadiel na základe uznesenia vlády č. 1383/2002, čím sa zvýšil majetkový podiel štátu v akciovej spoločnosti na 89,49 %, čo predstavuje hodnotu 
683 381 500 Sk, t.j. 642 ks akcií v menovitej hodnote jednej akcie 1 000 000 Sk, 750 ks akcií v menovitej hodnote jednej akcie 55 000 Sk, 21 ks akcií v menovitej hodnote jednej akcie vo výške 5 500 Sk a 16 ks akcií v menovitej hodnote 1 000 Sk. Prehľad akcionárskej štruktúry v akciovej spoločnosti je nasledovný: 
Majetková účasť v spoločnosti Slovenské aerolínie, akciová spoločnosť

MDPT SR | 89,485 %
Devín Group, s. r. o. | 5,827 %
Wili, a. s. | 4,684 %
Korporácia Jak | 0,004 %

	Ekonomickú situáciu spoločnosti Slovenské aerolínie, a. s. charakterizuje dlhodobý nedostatok investičného a finančného kapitálu. Spoločnosť je zaťažená aj stratami z minulých období v celkovej výške 619 mil. Sk. V súčasnosti ešte nie sú auditované hospodárske výsledky za rok 2003. Najväčším problémom spoločnosti sú dlhy, z ktorých najväčší objem tvoria záväzky voči akcionárom. Vzhľadom na dlhodobý vývoj nepriaznivých hospodárskych výsledkov prebieha v spoločnosti konsolidačný program na stabilizáciu spoločnosti. 

Ministerstvo dopravy, pôšt a telekomunikácií ako majoritný akcionár vzhľadom na vývoj hospodárskej situácie v Slovenských aerolíniách, a.s. navrhuje privatizáciu  celého majetkového podielu štátu na podnikaní tejto akciovej spoločnosti, ktorý v súčasnosti predstavuje výšku 89,49 %,  s cieľom vstupu strategického partnera. Uznesenie vlády SR 
č. 1383 z 18. 12. 2002 v úlohe D.4. uložilo ministrovi dopravy, pôšt a telekomunikácií „navrhnúť optimálny model privatizácie spoločnosti s cieľom nájsť strategického partnera s rozvojovým programom leteckej dopravy na Slovensku“. Slovenská republika sa prihlásila k plne liberalizovanému prostrediu leteckých dopravcov na Slovensku. Z uvedeného dôvodu navrhujeme účasť štátu na podnikaní spoločnosti Slovenské aerolínie, akciová spoločnosť ako dedičstvo minulosti ukončiť pokiaľ možno privatizáciou celého balíku majetkovej účasti štátu. Týmto zabezpečíme, že sa štát, ako akcionár v jednej spoločnosti vyhne potenciálnej priamej či nepriamej podpore jedného dopravcu na úkor ostatných.   

Jedným z hlavných cieľov privatizácie akciovej spoločnosti je nájsť strategického investora pre zachovanie a posilnenie civilného letectva, ktoré má vplyv na rozvoj slovenskej ekonomiky. Súčasne by sa posilnilo konkurenčné prostredie leteckých operátorov na trhu leteckej dopravy na Slovensku. V októbri 2003 bol Poradou vedenia Ministerstva dopravy, pôšt a telekomunikácií prijatý model privatizácie Slovenských aerolínií, akciová spoločnosť. Ako najvhodnejšia metóda  bola navrhnutá metóda priameho predaja vopred určenému záujemcovi, ktorý bude vybratý na základe výberového konania komisiou vytvorenou Ministerstvom hospodárstva SR v zložení 2 zástupcovia Ministerstva hospodárstva SR, 
3 zástupcovia Ministerstva dopravy, pôšt a telekomunikácií SR, 1 zástupca Národnej rady SR za výbor pre hospodárstvo a privatizáciu a 1 zástupca Fondu národného majetku SR. Výber nadobúdateľa,  ako aj samotné výberové konanie vykoná Ministerstvo hospodárstva SR v súčinnosti s Ministerstvom dopravy, pôšt a telekomunikácií SR, ktoré určí bližšie podmienky pre výber nadobúdateľa. Uznesením vlády SR č. 1140 z 2. 12. 2003, ktorým sa zmenila úloha  D.5. uznesenia vlády SR č. 1383/2002, bolo uložené ministrovi dopravy, pôšt a telekomunikácií „predložiť na Ministerstvo hospodárstva SR základný privatizačný projekt majetkovej účasti štátu na podnikaní spoločnosti Slovenské aerolínie, a. s.“ v termíne 
do 31. augusta 2004. 

Vzhľadom na to, že privatizácia majetkového podielu štátu na podnikaní spoločnosti Slovenské aerolínie, akciová spoločnosť môže byť realizovaná až na základe schválenia zaradenia  tejto majetkovej účasti štátu do privatizácie, predkladáme predmetný  návrh v súlade so zákonom č. 92/1991 Zb. v znení neskorších predpisov na schválenie vláde SR. V súčasnosti majetková účasť štátu na podnikaní spoločnosti Slovenské aerolínie, akciová spoločnosť predstavuje 89,49 %.